Enid Blyton
Enid Mary Blyton (11. august 1897 – 28. novembar 1968) bila je britanska spisateljica za djecu. Pisala je i pod pseudonimom Mary Pollock. Poznata je po brojnim serijama popularnih romana kreiranih za različite uzraste. Njene knjige su doživjele ogroman uspjeh širom svijeta, i prodate su u preko 600 miliona kopija. Jedan od njenih najpoznatijih likova jeste Noddy (kod nas poznat i kao lutak Zvonko), namijenjen najmlađim čitaocima. Glavninu njenog opusa čine romani u kojima djeca doživljavaju vlastite pustolovine, uz minimalno učešće odraslih. Kod nas su najpoznatije serije romana Pet prijatelja (21 roman, 1943. do 1961., gdje četvoro djece i njihov pas rješavaju kriminalne slučajeve prije policije) i Tajna sedmorka ili Sedam tajanstvenih (15 romana, 1949. do 1963., gdje društvo od sedmoro djece rješava različite misterije). Također je napisala neke manje poznate pjesme i knjige. Radovi Blytonove uključuju dječije pustolovne priče, fantastiku, ponekada i magiju. Njene knjige su bile i još uvijek su izuzetno popularne u Commonwealth-u, ali i globalno. Njeni radovi su prevedeni na gotovo 90 jezika, a stvaralaštvo se procjenjuje na oko 800 knjiga tokom otprilike 40 godina.